Alþingi kemur saman á þriðjudag til að afgreiða frumvarp um fjármál stjórnmálaflokkanna en vegna mistaka, misstu listabókstafir flokkanna gildi sitt.
Alþingi samþykkti í vor breytingar á lögum um fjármál stjórnmálasamtaka og frambjóðenda. Í meðförum þingsins féllu ákvæði um listabókstaf stjórnmálasamtaka brott og einnig nýsamþykkt breyting sem heimilar rafræna söfnun meðmælenda. Aðspurður hvernig þetta hafi getað gerst segir Brynjar Níelsson, annar varaforseti Alþingis.
Ég svo sem veit það ekki fyrir víst, en mig grunar að það sé einhvers konar sambandsleysi á milli dómsmálaráðuneytisins og forsætisráðuneytisins í þessu. Það virðast skarast þarna lögin um fjármál stjórnmálaflokka sem voru samþykkt og svo breytingin á kosningalögunum. Gildistökuákvæðin passa ekki saman þannig að þetta verður klúður með listabókstafina.
Stjórnskipunar- og eftirlitsnefnd Alþingis kom saman í morgun til að fjalla um málið.
Nefndin samþykkti að flytja frumvarp, sem okkur hafði verið bent á, sem tryggir að listabókstafirnir verða þá virkir í kosningunum í haust, en ef við bregðumst ekki við þessu núna þá væru þeir ekki virkir og þar af leiðandi engar kosningar.
Segir Jón Þór Ólafsson formaður stjórnskipunar- og eftirlitsnefndar. Um leið verður tryggt að nýju breytingarnar á söfnun meðmælenda flokkanna öðlast gildi.
Það er vanalegt að svona mistök eigi sér stað einhvers staðar í löggjafarferlinu. Núna er þetta áríðandi vegna þess að það eru kosningar á næsta leiti þannig að það er ekkert hægt að bíða með að bregðast við því heldur en strax.